“Teiksmainā pastaiga” Limbažos

Bērnu tautas deju festivāla ietvaros

No šī gada 2. jūlija līdz pat 31. augustam Limbažu pilsētvidē kā lieliem, tā maziem būs iespēja izstaigāt “Teiksmaino pastaigu”. Tā aizrautīgā veidā ļaus iepazīt šo brīnišķīgo pilsētu, atklāt interesantas vietas un objektus ar mīklu un folkloras palīdzību.

Apmeklējot mājaslapu [www.lieladiena.lv](http://www.lieladiena.lv) vai paņemot karti Limbažu Tūrisma informācijas centrā, pastaiga jāuzsāk no atzīmētā punkta nr. 1, kas ir mūsu pašu, limbažnieku, iemīļotais Lielezers. Katrā kartes atzīmētajā punktā jāmeklē “Teiksmainās pastaigas” atpazīstamības zīme, uz tās būs mīkla, ko viegli atminēt, ja lūkojas apkārt. Daži no “Teiksmainās pastaigas” atpazīstamības zīmes punktiem būs atzīmēti ar QR kodu. Ja pastaigas laikā ir pieejams telefons ar fotokameru, tad ieslēdzot to kameras režīmā un pavēršot pret QR kodu, būs iespējams dzirdēt teiku, kas saistīta ar Limbažiem un kuru ierunājis kāds mazāks limbažnieks. Ja telefons nav pieejams, tad klausīšanos var atlikt uz vēlāku laiku, jo teikas būs dzirdamas arī mājaslapā www.lieladiena.lv.

Pastaiga ir gana gara, tai jāieplāno kādas pāris stundas, vietas meklējot un pareizās atbildes minot. Turklāt tās pirmajās dienās to papildina arī konkurss. Lai tajā piedalītos, jāiesūta pareizās atbildes īsziņā uz tel.nr. +37129386903, norādot vietas nr. un mīklas atminējumu līdz 10.jūlijam. Pirmā punkta mīklas atminējumu pateiksim priekšā – tā ir zupas bļoda, bet pārējās mīklas gan būs jāatmin pašiem! Pareizo atbilžu autoriem būs iespēja tikt pie balvas, ko veido labumi un gardumi no Limbažu vietējiem ražotājiem.

Lai izdodas un tiekamies teiksmainajās Limbažu ielās!